钦定古今图书集成/理学汇编/文学典/第195卷 > 《左补阙安定皇甫公集序》独孤及
## 钦定古今图书集成/理学汇编/文学典/第195卷 > 《左补阙安定皇甫公集序》独孤及

五言诗之源，生于《国风》，广于《离骚》，著于李、苏，盛于曹、
刘，其所自者远矣。当汉魏间，虽已朴散为器，作者犹
质有馀而文不足。以今揆昔，则有“朱弦疏越，太羹遗
味”之叹。历千馀岁，至沈詹事、宋员外，始财成六律，彰
施五色，使言之而中伦，歌之而成声，缘情绮靡之功，
至是乃备。虽去雅寖远，其丽有过于古者，亦犹路鼗
出于土鼓，篆籀生于鸟迹也。沈、宋既殁，而崔司勋颢、
王右丞维复崛起于开元、天宝之间，得其门而入者，
尝代不过数人，补阙其人也。补阙讳冉，字茂政，元晏
先生之后也。银青光禄大夫、泽州刺史讳敬德之曾孙，朝散大夫、饶州乐平县令讳价之孙，中散大夫、潭
州长史讳𫖮之子。十岁能属文，十五而老成。右丞相
曲江张公深所叹异，谓“清颖秀拔，有江、徐之风。”伯父
秘书少监彬尤器之，自是令问休畅。举进士第一，历
无锡县尉、左金吾兵曹。今相国太原公之推毂河南
也，辟为书记。大历二年，迁左拾遗，转左补阙，奉使江
表，因省家至丹阳。朝廷虚三署郎位，以待君之复。不
幸短命，年方五十四“而没。呜呼惜哉！”君忠恕廉恪，居
官可纪；孝友恭让，自内形外，言必依仁，交不苟合，得
丧喜愠，罕见于容。故睹君述作，知君所尚，以景命不
永，斯文未臻其极也。盖存于遗札者，凡三百有五十
篇。其诗大略以古之比兴，就今之声律，涵泳《风》《骚》，宪
章颜、谢。至若丽曲感动，逸思奔发，则天机独得，非师
资所奖。每舞雩咏归，或《金谷》文会，曲水修禊，南浦怆
别，新意秀句，辄加于常时一等，才锺于情故也。君母
弟殿中侍御史曾，字孝常，与君同禀学《诗》之训，君有
诲诱之助焉。既而丽藻竞爽，盛名相亚，同乎声者，方
之景阳、孟阳。孝常既除丧，惧遗制之坠于地也，以予
与茂政前后为谏官，故衔痛编次，以论撰见托，遂著
其始终，以冠于篇。